സി.പി.എം ഇരുപത്തിമൂന്നാം പാര്ട്ടി കോണ്ഗ്രസ് കണ്ണൂര് ജില്ലാ ബ്രാഞ്ച് സമ്മേളനങ്ങള്ക്ക് ഇന്ന് തുടക്കമാകും, ഉദ്ഘാടനം എം.വി ജയരാജന് ഇരുപത്തിമൂന്നാം പാര്ട്ടി കോണ്ഗ്രസിനു മുന്നോടിയായുള്ള സി.പി.എമ്മിന്റെ സമ്മേളനങ്ങള് ഇന്നാരംഭിക്കും. പാര്ട്ടി കോണ്ഗ്രസ് നടക്കുന്ന കണ്ണൂരില് ജില്ലാ സിപിഐഎം ബ്രാഞ്ച് സമ്മേളനങ്ങള്ക്ക് ഇന്ന് തുടക്കമാകും. കക്കാട് ബ്രാഞ്ച് സമ്മേളനം സിപിഐഎം ജില്ലാ സെക്രട്ടറി എംവി ജയരാജന് ഉദ്ഘാടനം ചെയ്യും. 3970 ബ്രാഞ്ചുകളാണ് ജില്ലയില് ആകെ ഉള്ളത്. സമ്മേളനങ്ങളോട് അനുബന്ധിച്ച് ചുരുങ്ങിയത് ഒരു കേന്ദ്രത്തിലെങ്കിലും ശുചീകരണ പ്രവര്ത്തനം നടത്തും. ഓണ്ലൈനായി കുടുംബ യോഗങ്ങളും സംഘടിപ്പിക്കും. ഉദ്ഘാടന സമ്മേളനത്തില് രക്തസാക്ഷി കുടുംബങ്ങളെയും പഴയകാല പ്രവര്ത്തകരെയും ക്ഷണിക്കാനും സിപിഐഎം തീരുമാനിച്ചിട്ടുണ്ട്. ഈ മാസം അവസാനത്തോടെ ബ്രാഞ്ച് സമ്മേളനങ്ങള് പൂര്ത്തിയാക്കി ലോക്കല് സമ്മേളനങ്ങളിലേക്ക് സിപിഐഎം കടക്കും. 225 ലോക്കല് കമ്മിറ്റികളാണ് ജില്ലയില് സിപിഐഎമ്മിന് കീഴിലുള്ളത്. നിയമസഭാ തിരഞ്ഞെടുപ്പില് വിജയകരമായി നടപ്പാക്കിയ തലമുറമാറ്റം ഇത്തവണ പാര്ട്ടിയിലും കൊണ്ടുവരാനാണ് സി.പി.എം തീരുമാനം. പ്രായപരിധിയുടെ പേരില് ദേശീയതലത്തിലും സംസ്ഥാനത്തും ഒരുപിടി പ്രധാനികള് നേതൃത്വത്തില് നിന്ന് ഒഴിവാക്കപ്പെട്ടേക്കും. ജനറല് സെക്രട്ടറി സ്ഥാനത്ത് സീതാറാം യെച്ചൂരി ഒരുതവണ കൂടി തുടരാനാണ് സാദ്ധ്യത. ഇല്ലെങ്കില് കേരളത്തില് നിന്നുള്ള ആരെങ്കിലും ആ സ്ഥാനത്തേക്ക് വന്നേക്കും. കേന്ദ്ര കമ്മിറ്റി അംഗങ്ങളുടെ പ്രായപരിധി 75 ആക്കാനാണ് സി.പി.എം തീരുമാനം.